डिफेंस सेक्रेटरी के मुलाकात के न्योते को ठुकराया, अमेरिका बोला- चीनी सेना से बातचीत की कोशिश जारी रहेगी
US  Defence Secretary Lloyd Austin On China Meeting invitation rejection  पेंटागन ने सोमवार को इसकी जानकारी दी। अमेरिका ने चीन के डिफेंस सेक्रेटरी ली शांगफु को इस हफ्ते सिंगापुर में मुलाकात करने के लिए बुलाया था।
चीन की सरकार ने अमेरिका के डिफेंस सेक्रेटरी लॉयड ऑस्टिन के मुलाकात के न्योते को ठुकरा दिया है। पेंटागन ने सोमवार को इसकी जानकारी दी। अमेरिका ने चीन के डिफेंस सेक्रेटरी ली शांगफु को इस हफ्ते सिंगापुर में मुलाकात करने के लिए बुलाया था।
रिपोर्ट्स के मुताबिक चीन फरवरी में जासूसी गुब्बारे पर हुए विवाद के बाद से ही अमेरिका से बात नहीं कर रहा है। पेंटागन के प्रवक्ता ब्रिगेडियर जनरल पैट राइडर ने कहा कि चीन के मिलिट्री डायलॉग में हिस्सा नहीं लेने के बावजूद हमारी चीनी सेना से बातचीत करने की कोशिश जारी रहेगी।
अमेरिका ने जिसे मुलाकात के लिए बुलाया उस पर 2018 में लगाई थी पाबंदी
चीन के जिस डिफेंस सेक्रेटरी ली शांगफू को अमेरिका ने मिलने के लिए बुलाया उस पर 2018 में पाबंदियां लगाई थी। अमेरिका ने ली पर पाबंदियों की घोषणा की वजह रूस से हथियार लेने को बताया था। हालांकि, अब कहा गया है कि ली पर लगाई गई पाबंदियां ऐसी नहीं है कि वो अमेरिका के डिफेंस सेक्रेटरी से न मिल पाएं।
वहीं, अमेरिका के सीनियर डिफेंस अधिकारी ने कहा है कि चीन न मिलने के लिए सिर्फ बहाने बाजी कर रहा है। चीन ने अब तक अमेरिका की दर्जनों बातचीत की अर्जियों को खारिज किया है।
अमेरिका बोला- हमारे फोन भी नहीं उठा रहा चीन 
चीन और अमेरिका के बीच बातचीत किस हद तक बंद हो चुकी है इसका अंदाजा अमेरिकी अधिकारी एली रैटनर के बयान से लगाया जा सकता है। वो कहते हैं- हमें चीन से बातचीत करने में काफी परेशानियों का सामना करना पड़ रहा है।
हमें फोन कॉल, मीटि्ंग्स और डायलॉग को लेकर कोई जवाब नहीं मिल रहा है। रैटनर ने बताया कि चीन दोनों देशों के बीच होने वाली सेक्रेटरी लेवल की बातचीत में हिस्सा लेने पर भी टालमटोल कर रहा है।
जासूसी गुब्बारे ने दोनों देशों के रिश्ते बिगाड़े
फरवरी में अमेरिका ने चीन पर स्पाई बैलून के जरिए उनकी जासूसी करने के आरोप लगाए थे। तब से दोनों देशों के बीच तल्खी बढ़ी हुई है। अमेरिका ने 5 फरवरी को चीनी बैलून मार गिराया था और इसका मलबा भी चीन को लौटाने से इनकार कर दिया था।
इसके बाद चीन भड़क गया था। चीनी विदेश मंत्रालय ने कहा था- किसी भी बैलून का दूसरे देश में घुस जाना नॉर्मल बात है। 2022 से अब तक 10 अमेरिकी गुब्बारे चीन में घुस चुके हैं। जासूसी गुब्बारे के चलते अमेरिका के विदेश मंत्री एंटनी ब्लिंकन ने अपना चीन का दौरा रद्द कर दिया था। तब से दोनों देशों के बीच कभी ताइवान तो कभी यूक्रेन को लेकर बयानबाजी हो रही है। अभी तक विवाद शांत करने को लेकर कोई हल नहीं निकाला गया है।
​​​​​​